Споменик пчели


Увод 

Споменик пчели се налази у селу Каменову, у општини Петровац на Млави.
Село Каменово има дугу пчеларску традицију о којој говоре писани подаци из Браничевског тефтера из 1467. који сведочи да је Каменово
давало десетак, харач у меду, што потврђује то да је тада постојао организовани вид пчеларења. У новијој историји је битан податак да је 1924. у Каменово донета прва кошница са покретним саћем која је заменила дотадашње трмке, односно вршке. У Савезној Федеративној Републици Југославији, забележен је највећи однос броја кошница и броја становника. По последњем попису становништва из 2011.године Каменово има 914 становника и око 32000 кошница, пошто се велики број људи бави пчеларством и то је најбитнија грана пољопривреде.

Историјат 

Друштво пчелара "Млава", на челу са Мирославом Љубомировићем, 1997. дошло је на идеју да се на неки начин одужи пчели и да јој подигне споменик у центру села. Споменик је откривен 4. априла 1998. године на манифестацији "Дани Млавско-Хомољских пчелара". Споменик пчели је дело академског вајара Јанка Лалића, израђен је од бронзе, тежак 280 килограма и дуг 1,4 метара. Изливен је у ливници у Бору. Споменик је украден у децембру 2014. Уз помоћ донацје је направљен нови споменик који је откривен у априлу 2015.године. Нови споменик је дело академског вајара Драгише Милошевића, тежине 300 килограма и дужине 2 метра. Израђен је такође од бронзе и обезбеђен је видео надзором.

Spomenici